Kyk uit vir dié voertuie in Brackenfell – private speurder | Netwerk24
Deur Maygene de Wee 17 April 2021 10:45
Dié twee mans is vermoedelik betrokke by 'n voorval op 31 Maart by 'n huis in Karoobosstraat, Brackenfell. Foto: Verskaf
Willem van Romburgh, 'n private speurder van Kaapstad, sê dié voertuig is vermoedelik die een waarin die aanvallers gevlug het nadat 'n man sewe keer in sy huis geskiet is. Foto: Verskaf
Hierdie twee voertuie, 'n wit BMW en 'n Opel Adam, was vermoedelik gebruik in die voorval op 31 Maart in Brackenfell, waarin 'n man in sy huis geskiet is, en asook by 'n poging tot huisbraak by 'n huis in Vredekloof, Brackenfell, op 11 April vanjaar. Foto: Verskaf
Willem van Romburgh het gesê dit is vermoedelik dieselfde mans wat 'n 41-jarige man op 31 Maart in sy huis in Karoobosstraat, Brackenfell, aangeval het.
Dié man is sowat sewe keer in sy bene en in sy geslagsdeel geskiet. Sy regterbeen is in 'n operasie geamputeer.
Volgens Van Romburgh was die motorhuis van die huis in Karoobosstraat sowat 30 cm oop. Die vyf aanvallers het glo so toegang tot die huis verkry.
Hulle het die man glo met 'n geweerkolf geslaan en toe geskiet. Niks is egter uit die huis gesteel nie.
Van Romburgh het Vrydag gesê kringteleviesiekameras in die straat is vermoedelik geblokkeer met 'n toestel wat seine versteur.
Die inwoner van 'n huis in Vredekloof het hom egter ook die afgelope week gekontak nadat hulle 'n berig oor die voorval in Karoobosstraat in 'n plaaslike gemeenskapskoerant gelees het.
Die man het gesê hulle het op 11 April in die vroeë oggendure van 'n geluid wakker geword. Toe hulle opstaan en gaan kyk, het hulle mans by die deur gesien waar hulle probeer het om by die huis in te kom. Hy het gesê die mans het gevlug, maar die inwoners kon nie onmiddellik die polisie skakel nie omdat hul selfoonseine vermoedelik deur 'n toestel geblokkeer is.
Van Romburgh het gesê die man het toe vir hom gesê kringtelevisiebeelde het gewys dat die mans wat by hul huis probeer inbreek het, het in 'n wit BMW en 'n Opel Adam van die toneel gevlug.
Volgens Van Romburgh het die Karoobosstraat-aanvallers in 'n soortgelyke wit BMW en Opel Adam gevlug.
Van Romburgh het gesê hulle is tans besig om LPR-kameras (wat motors se registrasienommers lees) in die Brackenfell-omgewing vir leidrade na te gaan.